Správa o súčasnom stave prípravy na štrukturálne fondy a Kohézny fond a harmonogram ďalšieho postupu

1.	Aktuálny stav programových dokumentov a programových doplnkov a aktuálny stav negociáciÍ Národného rozvojového plánu

Dňa 13. februára 2002 vláda SR svojím uznesením č. 133/2002 rozhodla o spôsobe programovania pomoci zo štrukturálnych fondov, a to formou Rámca podpory Spoločenstva – RPS (Community Support Framework – CSF). Týmto uznesením zároveň rozhodla o finálnej podobe Národného rozvojového plánu ako aj o štruktúre riadiacich orgánov a ich kompetenciách.

Podpísaním kapitoly 21 a celkovým uzavretím rokovaní o prístupe Slovenska do EÚ dňa 13. decembra 2002 na summite EÚ v Kodani sa stanovil základný rámec pre vypracovanie programových dokumentov (Národný rozvojový plán, Sektorový operačný program Poľnohospodárstvo a rozvoj vidieka, Sektorový operačný program Ľudské zdroje, Sektorový operačný program Priemysel a služby a Operačný program Základná infraštruktúra), na základe ktorých bude Slovenská republika v skrátenom programovacom období, t.j. v rokoch 2004 – 2006, čerpať prostriedky zo štrukturálnych fondov a kohézneho fondu. 

Príprava Národného rozvojového plánu (NRP) a operačných programov (OP) je neustále sa vyvíjajúci a interaktívny proces medzi Slovenskou republikou a Európskou komisiou. Počas celej doby prípravy strategických dokumentov v rámci Slovenska prebiehali konzultačné stretnutia so sociálno–ekonomickými partnermi a ostatnými zainteresovanými orgánmi a organizáciami. 

1.1 	Aktuálny stav Národného rozvojového plánu a operačných programov a negociácií Národného rozvojového plánu

Národný rozvojový plán, ako základný programovací dokument Slovenskej republiky, bol schválený uznesením vlády SR č. 166/2003 na jej rokovaní dňa 12. 3. 2003. Poskytuje komplexný pohľad na súčasný stav regiónov Slovenskej republiky podporovaných podľa Cieľa 1, ich potreby ako aj bariéry ich rozvoja a tiež možnosti prekonania týchto bariér prostredníctvom rozvojových stratégií. Po obsahovej stránke je Národný rozvojový plán členený na:
-	analýzu súčasnej situácie
-	ciele, stratégiu a priority
-	finančný plán
-	systém implementácie

Súčasťou Národného rozvojového plánu sú aj nasledujúce operačné programy: 
-	Sektorový operačný program Priemysel a služby 
-	Sektorový operačný program Ľudské zdroje 
-	Sektorový operačný program Poľnohospodárstvo a rozvoj vidieka 
-	Operačný program Základná infraštruktúra.

V súlade s termínom určeným v Kapitole 21 boli dňa 14. marca 2003 predložené Európskej komisii do Bruselu programové dokumenty - Národný rozvojový plán, SOP Poľnohospodárstvo a rozvoj vidieka, SOP Ľudské zdroje, SOP Priemysel a služby a OP Základná infraštruktúra.

V zmysle oficiálneho listu Európskej komisie zo dňa 8. apríla 2003 bol NRP vo vzťahu k európskym štrukturálnym fondom prehlásený Európskou komisiou ako „sufficient to begin negotiations“ teda „postačujúci na začatie ďalších vyjednávaní“ o obsahu a znení zmluvy „Rámec podpory Spoločenstva“, ktorú v spolupráci so slovenskou stranou vypracuje Európska komisia. 

Dňa 8. apríla 2003 zaslala Európska komisia vyjadrenie aj k nasledujúcim programom:
-	Jednotný programový dokument (JPD) pre Cieľ 2 Bratislavský kraj bol označený ako prijateľný (admissible) zo strany Európskej komisie
-	Sektorový operačný program Priemysel a služby nebol prijateľný, teda je potrebné ho dopracovať na základe komentárov z Európskej komisie. Zástupcovia MH SR na stretnutí zástupcov Riadiacich orgánov so zástupcami EK (9. – 10. apríla 2003)  prezentovali dopracovanie časti pripomienok z EK. 
-	Operačný program Základná infraštruktúra nebol prijateľný, teda je potrebné ho dopracovať.
      
Dňa 9. apríla 2003 sa na pôde Európskej komisie uskutočnili technické konzultácie so zástupcami zainteresovaných rezortov za účelom vyjasnenia pripomienok Európskej komisie k Operačnému programu Základná infraštruktúra a Sektorovému operačnému programu Priemysel a služby, aby bolo možné uvedené programy prepracovať tak, aby boli zo strany EK prijateľné. 

Informácia o stave dokumentov – Sektorový operačný program Poľnohospodárstvo a rozvoj vidieka, Sektorový operačný program Ľudské zdroje a Jednotný programový dokument (JPD) pre Cieľ 3 Bratislavský kraj - bola zaslaná koncom apríla 2003. Všetky tri uvedené dokumenty boli označené ako prijateľné, s potrebou dopracovania dodatočných informácií. 

Uvedenými listami Európskej komisie bola slovenská strana vyzvaná, aby s cieľom dosiahnutia úplnej kompatibility s nariadeniami Európskej komisie a požiadavkami na plnú akceptovateľnosť programových dokumentov zapracovala do Národného rozvojového plánu a operačných programov presne vyšpecifikované dodatočné informácie a podľa potreby prepracovala Operačný program Základná infraštruktúra a Sektorový operačný program Priemysel a služby. 

10. mája 2003 RO pre CSF predložil NRP, prepracovaný a doplnený v zmysle požiadaviek EK, na schválenie do Bruselu. 

Tím sprostredkovateľských orgánov a technických asistencií pod vedením RO pre OP ZI v súčasnosti pracuje na prepracovaní operačného programu tak, aby dokument mohol byť odoslaný na schválenie do Bruselu do konca mája 2003.

Časový harmonogram negociácií o CSF: 

1. Predloženie návrhov JPD a OP | 15. 1. - 1. 4. 2003
2. Zhodnotenie prijateľnosti návrhov dokumentov EK | 5. 2. - 21. 4. 2003
3. Predloženie návrhu programových doplnkov | 2. – 9. 2003
4. Analýza a zhodnotenie programových dokumentov EK |
4.1 Začiatok prvých konzultácií | 6. 2. - 22. 4. 2003
4.2 Konečný termín pripomienok z EK (prvé konzultácie) | 27. 2. - 16. 5. 2003

4.3 Ukončenie predbežného procesu negociácií pre   
          CSF/JPD vrátane druhého kola konzultácií

10. 4. - 27. 6. 2003

4.4 Zaslanie záverov pre CSF/JPD vyplývajúcich 
          z predbežného procesu negociácií

17. 4. - 4. 6. 2003

5. Ukončenie procesu negociácií o návrhu CSF | 17. 7. - 17. 10. 2003
6. Ukončenie procesu negociácií o návrhu JPD | 1. 12. 2003
7. Ukončenie procesu negociácií o návrhu OP | 17. 11. - 31. 12. 2003
8. Príprava implementácie CSF/JPD/OP EK | 1. 1. - 30. 4. 2004
9. Vstup SR do EÚ | 1. 5. 2004
10. Správy výborov a EK | do 31. 5. 2004

11. Rozhodnutie EK - zodpovedným komisárom o CSF/JPD 
      a implementácií OP

do 15. 6. 2004

12. Platby na účtoch | do 30. 9. 2004

1.2 	Informácia o stave programových doplnkov jednotlivých operačných programov

Z uznesenia vlády SR č. 166 z 12. marca 2003, prijatého k materiálu "Národný rozvojový plán" pre roky 2004 - 2006, ktorého súčasťou sú aj operačné programy, vyplynula pre jednotlivé riadiace orgány povinnosť vypracovať k  operačným programom programové doplnky do 30. apríla 2003. Zo strany MVRR SR bola na Európsku komisiu a na predsedu vlády SR predložená požiadavka o zmenu termínu vypracovania programových doplnkov do 30. júna 2003 z nasledovných dôvodov:
-	NDP a SPD 2 sú prijateľné, avšak je potrebné ich dopracovanie v zmysle pripomienok EK
-	OP Základná infraštruktúra a SOP Priemysel a služby nie sú EK prijateľné 
-	pre SOP Ľudské zdroje a SOP Poľnohospodárstvo a rozvoj vidieka bolo obdržané oficiálne vyjadrenie o prijateľnosti týchto dokumentov až koncom apríla.

Programový doplnok (PD) v zmysle čl. 18, ods. 3 nariadenia Rady ES č. 1260/1999 podrobne špecifikuje a rozpracúva stratégiu, priority a opatrenia OP pre potreby jeho úspešnej implementácie. PD je na návrh riadiaceho orgánu daného OP schválený monitorovacím výborom a predkladaný EK najneskôr do 3 mesiacov po rozhodnutí EK o schválení operačného programu. 

Na programových doplnkoch sa v súčasnosti pracuje na všetkých RO jednotlivých OP paralelne so zapracovávaním pripomienok EK do jednotlivých operačných programov, 
a to podľa jednotnej šablóny, predloženej RO pre CSF. 
PD budú pozostávať z piatich kapitol:
-	opatrenia
-	koneční prijímatelia
-	finančný plán
-	opatrenia publicity
-	výmena dát
 
Následne na programové doplnky bude vypracovaný aj indikatívny zoznam projektov, ktorý vychádza zo samotných opatrení programových dokumentov. 

V rámci programu PHARE SR 0107.01 „Rozvoj inštitucionálneho rámca a administratívnych kapacít pre programovanie a implementáciu štrukturálnych fondov“ bola vyčlenená suma 0,85 mil. EUR pre technickú asistenciu na prípravu ex-ante hodnotenia pre každý operačný program a tvorbu programového doplnku k operačným programom. Tímy technickej asistencie (TA), s výnimkou TA pre MPSVR SR a MH SR, kde bude TA z dôvodu neúspešného kontrahovania poskytnutá až v máji 2003, začali svoju činnosť už v decembri 2002. 

RO pre jednotlivé OP môžu súčasne využívať pomoc twinningových expertov pri tvorbe všetkých programových dokumentov z twinningového projektu SK/01/IB – SPP – 01 „Rozvoj administratívnych kapacít a riadenie ŠF v Slovenskej republike“.

Sektorový operačný program Ľudské zdroje
Jednotný programový dokument NUTS II - Bratislava Cieľ 3
V záujme kvalitnej a včasnej prípravy vhodného prostredia a podmienok na čerpanie prostriedkov Európskeho sociálneho fondu (ESF) pre SOP Ľudské zdroje a Jednotný programový dokument NUTS II - Bratislava Cieľ 3 bola v roku 2003 v priebehu mesiaca marec vypracovaná a na porade vedenia ministerstva schválená vlastná stratégia MPSVR SR. MPSVR SR si v rámci tejto stratégie stanovilo dva ciele: 
-	pripraviť systém pre čerpanie prostriedkov ESF a splniť všetky podmienky kladené zo strany EK tak, aby schválené projekty boli realizované od 1. 1. 2004
-	poskytnúť podporu a pomoc konečným prijímateľom pri tvorbe projektov počas prvých rokov nábehu na využívanie prostriedkov ESF.

Stanovenie prvého cieľa vychádza zo všeobecného nariadenia Rady ES č. 1260/1999. V prípade druhého cieľa ide o iniciatívny zámer MPSVR SR, podnietiť konečných prijímateľov k uchádzaniu sa o zdroje ESF pomocou prípravy ideových návrhov projektov, poskytnutím odbornej pomoci a poradenstva pri vypracúvaní projektov a zabezpečovaní podrobnej informovanosti. Pri plnení tohto cieľa predpokladá MPSVR SR efektívne využitie programových doplnkov. 

Zostavovanie programových doplnkov a ich následné využitie v praxi si v rámci princípu partnerstva vyžaduje o. i. aj vysokú účasť sprostredkovateľských orgánov pod riadiacim orgánom a odborníkov na jednotlivé oblasti. Predpokladá sa aj úzka spolupráca s vyššími územnými celkami. Zámerom MPSVR SR je vypracúvať programový doplnok ako podrobnú rukoväť najmä pre konečných prijímateľov tak, aby bola dostatočne zrozumiteľná a prehľadná a poskytovala všetky identifikačné, vecné aj finančné informácie potrebné pre vypracúvanie projektov, ich monitorovanie a hodnotenie ich výsledkov a vplyvov. 

Na realizáciu programov sú ustanovené dva sprostredkovateľské orgány pod riadiacim orgánom, a to Ministerstvo školstva SR a Národný úrad práce.    

V rámci programového doplnku bude vykonané rozdelenie zodpovednosti za realizáciu jednotlivých opatrení medzi riadiaci orgán a sprostredkovateľské orgány pod riadiacim orgánom. Najväčší počet opatrení bude zabezpečovaný prostredníctvom Národného úradu práce. Jednotlivé opatrenia budú podrobne rozpracované tak, aby sa na ich základe mohli vypracovávať projekty. Zároveň budú stanovené rozpočty podľa opatrení. 

Súčasťou programového doplnku budú aj monitorovacie ukazovatele. Pri kvantifikácii monitorovacích ukazovateľov bude zohľadnená skrátená dĺžka programového obdobia a potreba využívania prostriedkov. V rámci programového doplnku budú zadefinované a prijaté návrhy na vypracovanie podmienok pre štátnu pomoc. 

Kritériá na výber projektov budú zaručovať rovnaké podmienky pre každého potenciálneho konečného prijímateľa. Bude snahou, aby úroveň kritérií bola primeraná súčasnému stavu a schopnostiam potenciálnych žiadateľov, vzhľadom na rozbeh využívania ESF, ale zároveň sa bude vyžadovať, aby kritériá boli stavané na dosiahnutie plánovaných prínosov. 

V súčasnosti je programový doplnok v etape vypracúvania prvých pracovných návrhov. 

Sektorový operačný program Priemysel a služby 
Ministerstvo hospodárstva SR, Sekcia vzťahov k Európskej únii v súčinnosti so Sekciou výrobných a sieťových odvetví, výkonu zakladateľských a akcionárskych práv vypracovala do PV MH SR „Informáciu o zabezpečení Programového doplnku k SOP PS“. Uvedený materiál okrem návrhu programového doplnku informuje o dosiahnutej úrovni jeho rozpracovania, ako aj o problémoch, ktoré súvisia s jeho dopracovaním tak, aby zodpovedal požiadavkám EK, najmä z pohľadu zabezpečovania a vypracovania schém štátnej pomoci pre jednotlivé opatrenia SOP PS. Schémy štátnej pomoci musia byť pripravené najneskôr v priebehu druhého polroka 2003, aby sa mohla čerpať štrukturálna pomoc schválená EK. 

Sektorový operačný program Poľnohospodárstvo a rozvoj vidieka 
Programový doplnok Poľnohospodárstvo a rozvoj vidieka je v súčasnosti rozpracovávaný za účasti technickej asistencie. Jeho ostatná verzia je pripravená v anglickom jazyku a je v štádiu vnútrorezortnej diskusie. Na základe pripomienok bude dokument ďalej upravený. 

Operačný program Základná infraštruktúra 
OP ZI vznikol spojením troch pôvodných návrhov operačných programov: ROP SR, SOP Doprava a SOP Životné prostredie. Jeho bázu tvoria 3 priority, rozpracované do 9 opatrení a do opatrenia technickej pomoci.

V zmysle uznesenia vlády SR č. 175/2003 z 12.3.2003 a v súlade s článkom 18. ods. 2, písm. d) nariadenia Rady ES č. 1260/1999 bolo ako riadiaci orgán pre OP ZI ustanovené MVRR SR. Jeho sprostredkovateľskými orgánmi sa v zmysle uvedeného uznesenia stali:
-	Ministerstvo dopravy, pôšt a telekomunikácií SR pre Prioritu č. 1 – Dopravná infraštruktúra
-	Ministerstvo životného prostredia SR pre Prioritu č. 2 – Environmentálna infraštruktúra.
Podľa organizačného poriadku MVRR SR, platného od 20. 1. 2003, zabezpečovanie úloh riadiaceho orgánu pre OP ZI naďalej vykonáva Odbor riadenia regionálneho operačného programu v rámci Agentúry na podporou regionálneho rozvoja (APRR). 

Dňa 10. decembra 2002 sa uskutočnil „Kick-off Meeting“ projektu. Účastníci mítingu opísali súčasný stav záležitostí týkajúcich sa technickej asistencie (TA) a vyjasnili úlohy očakávané od TA. Do konca mesiaca decembra 2002 sa uskutočnilo niekoľko stretnutí expertov TA a zamestnancov MVRR SR, Sekcie regionálnej politiky, s cieľom špecifikácie úloh TA, ktorá vypracovala ku dňu 17.1.2003 úvodnú správu, obsahujúcu špecifikáciu úloh TA .

V prvom štvrťroku 2003 sa uskutočnili stretnutia expertov s predstaviteľmi RO zodpovedných za jednotlivé operačné programy a s MF SR za účelom prehodnotenia finančného plánu OP ZI. 

Dňa 28. marca 2003 sa konalo spoločné trilaterálne pracovné stretnutie riadiaceho orgánu (MVRR SR) a sprostredkovateľských orgánov (MŽP SR, MDPT SR) pre OP ZI, ktorého programom bolo:
-	koordinácia prác pri vypracovaní programového doplnku k OP ZI
-	úlohy a zodpovednosti RO a sprostredkovateľských orgánov pod riadiacim orgánom pre OP ZI
-	prehodnotenie existujúcich monitorovacích výborov a návrh monitorovacieho výboru OP ZI.
V zmysle uznesenia z uvedenej schôdze bola technická asistencia pre Prioritu č. 3 poverená koordináciou prác na ex-ante hodnotení pre programový doplnok. Za účelom koordinácie prác na PD sa konajú pravidelné stretnutia zástupcov sprostredkovateľských orgánov zodpovedných za vypracovanie časti programového doplnku „k svojej“ priorite so zástupcami RO. Programový doplnok je vypracovávaný na základe jednotnej schémy, ktorú vypracovala technická asistencia v spolupráci s MVRR SR.

Priorita č. 1 OP ZI – Dopravná infraštruktúra - Ministerstvo dopravy, pôšt a telekomunikácií SR
Ako vyplynulo z rokovania s predstaviteľmi Európskej komisie, ktoré sa uskutočnilo 9. 4. 2003 v Bruseli za účasti zástupcov MVRR SR, MDPT SR, MŽP SR, MH SR a MF SR, 
k príprave programového doplnku Operačného programu Základná infraštruktúra bude možné pristúpiť až po prepracovaní verzie OP. Následne na to MDPT SR upraví programový doplnok k Operačnému programu Základná infraštruktúra v spolupráci s technickou asistenciou financovanou z programu Phare v súlade s určeným termínom.

Priorita č. 2 OP ZI – Environmentálna infraštruktúra - Ministerstvo životného prostredia SR
Príslušné časti programového doplnku pre Prioritu č. 2 – Environmentálna infraštruktúra sú spracovávané zodpovednými gestormi MŽP SR za jednotlivé opatrenia tejto priority v spolupráci s technickou asistenciou. Zodpovedným gestorom jednotlivých opatrení boli zaslané manuály, návrh schémy pre prípravu programového doplnku a návrh koncepcie programového doplnku. Na tomto základe sa v priebehu mesiacov marec a apríl 2003 uskutočnilo viacero stretnutí TA so zodpovednými gestormi. K 22. 4. 2003 boli vypracované draftové verzie príslušných častí za jednotlivé opatrenia. 

Po prepracovaní OP ZI budú upravené a dopracované aj príslušné časti PD v spolupráci s technickou asistenciou financovanou z programu Phare v súlade s určeným termínom - 30. 6. 2003.

Priorita č. 3 OP ZI – Lokálna infraštruktúra - Ministerstvo výstavby a regionálneho rozvoja SR
Dňa 13. 2. 2003 sa na pôde MVRR SR uskutočnilo pracovné stretnutie expertov z MVRR SR s predstaviteľmi samosprávnych krajov zodpovedných za regionálny rozvoj. Cieľom stretnutia bolo oboznámenie partnerov s procesom prípravy programového doplnku a nominácie členov do pracovných skupín pre návrh priorít a opatrení k OP ZI. 

S cieľom začať spoluprácu medzi TA, MVRR SR a zástupcami samosprávnych krajov na vypracovaní programového doplnku k časti týkajúcej sa výlučne Priority č. 3 - Lokálna infraštruktúra, sa v dňoch 5., 7., 10. a 11. marca 2003 stretli experti technickej asistencie s predstaviteľmi samosprávnych krajov (návštevy sa uskutočnili na každom zo sídiel samosprávnych krajov). Pracovným skupinám, vytvoreným na úrovni samosprávnych krajov, boli následne zaslané manuály, návrh schémy pre prípravu programového doplnku pre opatrenia 3.1 a 3.2 Priority č. 3 a návrh koncepcie programového doplnku, ktorý vypracovala technická asistencia. Momentálny stav prípravy programového doplnku k Priorite č. 3 OP ZI je nasledovný:
-	jednotlivé pracovné skupiny zaslali k  4. 4. 2003 svoje predbežné návrhy programových doplnkov 
-	zamestnanci Odboru riadenia ROP ich v spolupráci s technickou asistenciou revidovali a 9. 4. 2003 zaslali v podobe prvej pracovnej verzie pracovným skupinám na ďalšie zváženie.

V dňoch 15. - 16. 4. 2003 sa uskutočnilo ďalšie pracovné stretnutie zamestnancov Odboru riadenia ROP a technickej asistencie s predstaviteľmi pracovných skupín zo samosprávnych krajov s cieľom prerokovať prvý návrh programového doplnku a konzultovať ďalší postup prác na ňom. Pripomienky pracovných skupín k prvému návrhu programového doplnku k Priorite č. 3 obdržal Odbor riadenia ROP do 25. 4. 2003.

Jednotný programový dokument (SPD) NUTS II - Bratislava Cieľ 2 
Práce na programovom doplnku k SPD 2 sa začali v marci 2003 po schválení návrhu Jednotného programového dokumentu NUTS II - Bratislava Cieľ 2 vo vláde SR uznesením č. 167/2003 zo dňa 12. 3. 2003.

Pomocný manuál k spracovaniu programového doplnku k SPD 2 navrhla technická asistencia, s definovaním oblastí spracovania pre:
-	MVRR SR - Odbor riadenia pre SPD – úvodná časť materiálu (obsah programového doplnku, proces jeho prípravy, rozvojová stratégia a štruktúra dokumentu), popis jednotlivých priorít a opatrení
-	Bratislavský samosprávny kraj - podrobnejší popis opatrení, indikatívne ciele, aktivity, rámcový návrh financovania maximálnej a minimálnej miery pomoci jednotlivých opatrení
-	technická asistencia – celkové zosúladenie programového doplnku.	

V pravidelných týždenných intervaloch (v čase od 18. 3. 2003) sa uskutočňujú pracovné stretnutia zástupcov Odboru riadenia pre SPD, Bratislavského samosprávneho kraja a TA, na ktorých bol dohodnutý spôsob vzájomnej spolupráce, riešili sa niektoré technické problémy ohľadne spracovania programového doplnku a vyšpecifikovali sa zodpovednosti za jednotlivé okruhy prác. 

Uskutočňujú sa tiež pracovné stretnutia zástupcov Odboru riadenia pre SPD s twinnigovou asistentkou pani Wladimírou Lacorre. Obsahom rokovaní je problematika cestovného ruchu a štátnej pomoci, užšia špecifikácia opatrení a oblastí intervencie podľa kategorizácie EK.

V dňoch 14. 4. a 15. 4. 2003 sa uskutočnil seminár k programovým doplnkom, usporiadaný francúzskymi expertmi, ktorého sa zúčastnili zástupcovia Bratislavského samosprávneho kraja, MVRR SR a relevantných rezortov. Výstupy z uvedeného seminára boli využité pri spracovaní programového doplnku.

V súčasnosti je spracovaný prvý návrh programového doplnku, ktorý bol preložený do anglického jazyka a poskytnutý technickej asistencii na kontrolu a následnú konzultáciu.

1.3	Záver

Programový dokument

Dátum ostatného
schvaľovania

Orgánom

Stanovisko

Úlohy

NRP | 14. 3. 2003 | Vláda SR | schválený | Odoslať na EK

NRP

8. 4. 2003

EK

sufficient 
to begin negotiations

Dopracovanie dodatočných informácií

NRP | | | | 10. 5. 2003 bol prepracovaný NRP odoslaný EK, očakávame stanovisko
SOP PaRV | 8. 4. 2003 | EK | admissible | Dopracovanie dodatočných informácií
SOP ĽZ | 8. 4. 2003 | EK | admissible | Dopracovanie dodatočných informácií
SOP PaS | 8. 4. 2003 | EK | not admissible | Prepracovať dokument
OP ZI | 8. 4. 2003 | EK | not admissible | Prepracovať dokument
JPD Cieľ 2 | 9. 4. 2003 | EK | admissible | Dopracovanie dodatočných informácií
JPD Cieľ 3 | 4. 2003 | EK | admissible | Dopracovanie dodatočných informácií

Úlohy riadiacich orgánov jednotlivých programov pomoci zo ŠF vyplývajú z horeuvedenej tabuľky. Zainteresované ministerstvá okrem toho pracujú aj na programových doplnkoch, ktorých prvá verzia má byť predložená EK do 30. 6. 2003. Po ukončení paralelných prác na Audit trailoch (30. jún 2003) sa začne s vypracovávaním interných manuálov riadenia, monitoringu a kontroly na úrovni RO pre OP a RO pre CSF. 
RO pre CSF zvoláva pravidelné  koordinačné pracovné stretnutia na pôde MVRR SR, kde priebežne monitoruje stav realizácie úloh. 

Časový harmonogram finalizácie prípravy na čerpanie prostriedkov zo ŠF

Ukončenie negociácie obsahu programových doplnkov | 9. 2003
Ukončenie predbežného procesu negociácií pre CSF/JPD | 27. 6. 2003
Ukončenie procesu negociácií o návrhu CSF | 17. 7. - 17. 10. 2003
Ukončenie procesu negociácií o návrhu JPD | 1. 12. 2003
Ukončenie procesu negociácií o návrhoch OP | 17. 11. - 31. 12. 2003
Príprava implementácie CSF/JPD/OP EK | 1. 1. - 30. 4. 2004

2.	Správa o stave budovania riadiacich, sprostredkovateľských 
a implementačných orgánov 

Jednou z úloh, vyplývajúcich z kapitoly 21 - Regionálna politika a koordinácia štrukturálnych nástrojov, bolo zriadenie administratívnych štruktúr na ministerstvách zapojených do prípravy a implementácie štrukturálnych fondov a naplnenie ich personálnych kapacít tak, aby boli schopné efektívne plniť úlohy vyplývajúce z ich postavenia v rámci programov európskej pomoci.

Tento materiál podáva prehľad o aktuálnom stave budovania riadiacich orgánov (RO) pre Rámec podpory Spoločenstva (MVRR SR), jednotlivých operačných programov (SOP Priemysel a služby - MH SR, SOP Poľnohospodárstvo a rozvoj vidieka - MP SR, SOP Ľudské zdroje - MPSVR SR, OP Základná infraštruktúra - MVRR SR), platobného orgánu (MF SR) ako aj sprostredkovateľských orgánov pod riadiacimi orgánmi a platobným orgánom v zmysle uznesenia vlády SR č. 133/2002 a aktuálnych medziministerských dohôd k 15. aprílu 2003. Zameriava sa na:
-	stav vytvárania príslušných útvarov v rámci vnútornej štruktúry ministerstiev 
-	aktuálny stav napĺňania administratívnych kapacít 
-	a poskytuje prehľad požadovaného stavu k 31.12.2003. 

Ministerstvo výstavby a regionálneho rozvoja SR
MVRR SR je v rámci implementácie štrukturálnych fondov (ŠF) a kohézneho fondu (KF) zodpovedné za sfunkčnenie:
-	RO pre Rámec podpory Spoločenstva: 
Odbor riadenia pre CSF, Sekcie riadenia pomoci z EÚ
-	RO pre Jednotný programový dokument NUTS II – Bratislava Cieľ 2:
Odbor riadenia pre SPD2, Sekcie riadenia pomoci z EÚ
-	RO pre kohézny fond:
Odbor riadenia a koordinácie KF, Sekcie riadenia pomoci z EÚ
-	RO pre Operačný program Základná infraštruktúra:
Odbor riadenia OP ZI, Agentúry na podporu regionálneho rozvoja
-	RO pre Interreg IIIa:
Odbor riadenia INTERREG A, Agentúry na podporu regionálneho rozvoja
-	Sprostredkovateľského orgánu pod Platobným orgánom:
 	Odbor finančného riadenia, Agentúry na podporu regionálneho rozvoja.

Informácie o napĺňaní administratívnych kapacít - v priloženej tabuľke
	
Sprostredkovateľskými orgánmi pod RO pre OP Základná infraštruktúra a RO pre kohézny fond sa stali MDPT SR a MŽP SR. 

Ministerstvo dopravy, pôšt a telekomunikácií SR
MDPT SR je v rámci implementácie štrukturálnych fondov (ŠF) a kohézneho fondu (KF) zodpovedné za sfunkčnenie:
-	Sprostredkovateľského orgánu pod Riadiacim orgánom pre Operačný program Základná infraštruktúra – časť doprava
Koordinačný výbor MDPT SR pre fondy EÚ
-	Sprostredkovateľského orgánu pod Riadiacim orgánom pre kohézny fond 
Koordinačný výbor MDPT SR pre fondy EÚ
-	Sprostredkovateľského orgánu pod Platobným orgánom 
Sekcia rozpočtu a vnútornej ekonomiky.

Ministerstvo životného prostredia SR
Na ministerstve životného prostredia SR bola rozhodnutím ministra zo dňa 17. 2. 2003 zriadená Sekcia zahraničnej pomoci a medzinárodných vzťahov, ako samostatný útvar pre riadenie a implementáciu fondov EÚ v oblasti životného prostredia.

Sekcia zahraničnej pomoci a medzinárodných vzťahov plní funkciu:
-	Sprostredkovateľského orgánu pod Riadiacim orgánom pre Prioritu č. 2 – environmentálna infraštruktúra Operačného programu Základná infraštruktúra
-	Sprostredkovateľského orgánu pod Riadiacim orgánom pre kohézny fond – časť životné prostredie
-	implementačného orgánu pre kohézny fond – časť životné prostredie
Uvedená sekcia plní ďalej funkciu:
-	Sprostredkovateľského orgánu pod Platobným orgánom pre Prioritu č. 2 – environmentálna infraštruktúra Operačného programu Základná infraštruktúra
Platobné a finančné oddelenie odboru Implementačnej agentúry environmentálnych investičných projektov
-	sprostredkovateľského orgánu pod platobným orgánom pre kohézny fond – časť životné prostredie
Platobné a finančné oddelenie odboru Implementačnej agentúry environmentálnych investičných projektov
-	ako aj funkciu Národného koordinátora pre program INTERREG IIIB CADSES.

Informácie o napĺňaní administratívnych kapacít - v priloženej tabuľke

Ministerstvo hospodárstva SR
Na MH SR (uznesenie vlády č. 133/2002) bol funkciou:
-	RO pre SOP Priemysel a služby (SOP PaS) poverený
Odbor riadenia Sektorového operačného programu
-	Sprostredkovateľského orgánu pod Riadiacim orgánom:
Národná agentúra pre rozvoj malého a stredného podnikania
Slovenská energetická agentúra
Slovenská agentúra pre rozvoj cestovného ruchu
Slovenská agentúra pre rozvoj investícií a obchodu
-	Sprostredkovateľského orgánu pod Platobným orgánom poverený:
Odbor rozpočtu a projektov EÚ.

Informácie o napĺňaní administratívnych kapacít - v priloženej tabuľke

Ministerstvo práce, sociálnych vecí a rodiny SR
MPSVR SR je v rámci implementácie štrukturálnych fondov zodpovedné za riadenie SOP Ľudské zdroje (SOP ĽZ), Jednotného programového dokumentu pre Cieľ 3 a iniciatívy Equal. Od 1. 2. 2003 platí nová organizačná štruktúra, ktorá bola 1. 4. 2003 upravená nasledovne: 
-	RO pre SOP - ľudské zdroje 
	Útvar RO pre SOP ĽZ, ako súčasť Odboru riadiacej jednotky ESF 
-	RO pre JPD III a Iniciatívu Equal 
	Útvar RO pre JPD NUTS II Ba Cieľ 3 a Iniciatívy EQUAL, Odboru riadiacej jednotky ESF.
Úlohu sprostredkovateľského orgánu pod platobným orgánom zastáva na MPSVR SR Finančný odbor, Sekcie všeobecnej správy.

Informácie o napĺňaní administratívnych kapacít - v priloženej tabuľke.

Sprostredkovateľskými orgánmi pre SOP ĽZ a JPD Cieľ 3 boli uznesením vlády 
č. 678/2002 určené Ministerstvo školstva SR a Národný úrad práce. 

Ministerstvo školstva SR
V rámci MŠ SR bude plniť funkciu sprostredkovateľského orgánu pod riadiacim orgánom Odbor pre Európsky sociálny fond, ktorý bude plniť funkciu sprostredkovateľského orgánu pod RO pre SOP - ľudské zdroje.

Na MŠ SR funkciu sprostredkovateľského orgánu pod platobným orgánom zastáva Oddelenie finančného riadenia ESF a programu PHARE. 

Informácie o napĺňaní administratívnych kapacít - v priloženej tabuľke

Národný úrad práce
V rámci NÚP je úlohami sprostredkovateľského orgánu pre SOP ĽZ a JPD Cieľ 3 poverený Odbor politiky a programov EÚ, ktorý sa člení na: 
-	Oddelenie programovania a plánovania
-	Oddelenie implementácie programov EÚ
-	Oddelenie finančného riadenia projektov EÚ.
V súčasnosti je obsadené len Oddelenie implementácie programov EÚ 5 zamestnancami, pričom plánovaný počet je 34 zamestnancov vrátane regionálnych a okresných štruktúr NÚP.

Ministerstvo pôdohospodárstva SR
MP SR je v rámci implementácie štrukturálnych fondov zodpovedné za riadenie SOP Poľnohospodárstvo a rozvoj vidieka. 
-	RO pre SOP Poľnohospodárstvo a rozvoj vidieka:
	Odbor štrukturálnej politiky, ktorý vznikol k 1. 4. 2003 rozdelením pôvodného Odboru rozvoja vidieka a životného prostredia.
Výkonom sprostredkovateľského orgánu pod riadiacim orgánom a platobným orgánom bude poverená Divízia pre usmerňovaciu sekciu PPA.

Informácie o napĺňaní administratívnych kapacít - v priloženej tabuľke.

Ministerstvo financií SR
MF SR je v rámci implementácie štrukturálnych fondov a kohézneho fondu zodpovedné za systém finančného riadenia. 
-	Platobný orgán pre ŠF:
	Odbor platobného orgánu pre ŠF EÚ, Sekcie európskych záležitostí
-	Platobný orgán pre KF: 
	Odbor Národného fondu, Sekcie európskych záležitostí.

Informácie o napĺňaní administratívnych kapacít - v priloženej tabuľke.

Tabuľka: Aktuálny stav riadiacich, sprostredkovateľských a orgánov

ÚOŠS | Orgán v rámci riadenia pomoci zo štrukturálnych fondov | Útvar | Administratívna kapacita
| | | k (23.5.2003) | k  (31.12.2003) | %
MVRR SR | RO RPS (CSF) | Odbor riadenia pre CSF | 10 | 35 | 28,57
| RO JPD II (SPD II) | Odbor riadenia pre SPD | 3 | 15 | 20,00
| RO KF | Odbor riadenia a koordinácie KF | 4 | 5 | 80,00
| | | 17 | 55 | 30,91
| RO OP - ZI | Odbor riadenia OP - ZI v rámci APRR | 4 | 10 | 40,00
| RO Interreg IIIa | Odbor riadenia Interreg IIIa v rámci APRR | 3 | 7 | 42,86
| SO pod PO | Odb. finančného riadenia | 5 | 5 | 100,00
| vnút.kontr.+audit | Odb. vnút. auditu | 1 | 1 | 100,00
| | | 13 | 23 | 56,52
| SO/RO pre OP ZI | MDPT SR                                                                               Koordinačný výbor MDPT SR pre fondy EÚ | 3 | 15 | 20,00
| SO/RO pre KF | | 4 | 5 | 80,00
| SO pod PO | Sekcia rozpočtu a vnútornej ekonomiky | 0 | 3 | 0,00
| vnút.kontr.+audit | MDPT SR | 1 | 5 | 20,00
| | | 8 | 28 | 28,57
| SO/RO pre OP ZI | MŽP SR                                                                 Sekcia zahraničnej pomoci                          a medzinárodných vzťahov | 22 | 42 | 52,38
| RO Interreg III B | | | |
| SO/RO pre KF | | | |
| SO pod PO | SZP a MV/IAEIP/finančné a platobné odd. | 2 | 5 | 40,00
| vnút.kontr.+audit | | 1 | 6 | 16,67
| | | 25 | 53 | 47,17
SUM | | | 63 | 159 | 39,62
MH SR | RO SOP-PaS | Odbor riadenia Sektorového operačného programu * | 10 | 15 | 66,67
| SO/RO pre SOP-PaS | NARMSP | 17 | 35 | 48,57
| | SACR | 2 | 20 | 10,00
| | SEA | 2 | 25 | 8,00
| | SARIO | 2 | 20 | 10,00
| RO Intereg III C | odbor predvst. Fondov a INERREG IIIC | 1 | 2 | 50,00
| SO pod PO (platob.jedn.) | Odbor štátneho rozpočtu a projektov EÚ | 5 | 7 | 71,43
| odbor vnútorného auditu | | 2 | 4 | 50,00
SUM | | | 41 | 128 | 32,03
MPSVR SR  * * | RO SOP-ĽZ | Útvar RO pre SOP - ĽZ | 5 | 9 | 55,56
| SO pod PO - MPSVR SR | Sekcia všeobecnej správy / finančný odbor | 1 | 4 | 25,00
| vn. kon.+ audit - MPSVR SR | | 4 | 6 | 66,67
| RO JPD Cieľ 3 | Útvar RO pre JPD Cieľ 3 | 4 | 7 | 57,14
| RO EQUAL | Útvar RO pre iniciatívy EQUAL | 2 | 5 | 40,00
| sekretariát pre ESF | | 2 | 7 | 28,57
| | | 18 | 38 | 47,37
| SO pod RO pre SOPĽZ | MŠ SR | 2 | 13 | 15,38
| | NÚP | 5 | 34 | 14,71
| SO pod RO                           pre JPD Cieľ 3 | MŠ SR | v rámci SO pod RO SOP ĽZ
| | NÚP | v rámci SO pod RO SOP ĽZ
| SO pod PO - MŠ SR | | 1 | 4 | 25,00
| vnútorná kontrola +                  audit MŠ SR | | 10 | 12 | 83,33
| | | 18 | 63 | 28,57
SUM | | | 36 | 101 | 35,64
MP SR | RO SOP-PaRV | Odbor štrukturálnej politiky | 8 | 13 | 61,54
| SO/RO pre SOP-PaRV | Agentúra Sapard - implementačný útvar | 42 | 65 | 64,62
| SO/PO | Agentúra Sapard - platobný  útvar | 26 | 55 | 47,27
| vnút.kontr.+audit | Agentúra Sapard / interný audit | 6 | 6 | 100,00
| | Agentúra Sapard / finančná kontrola | 2 | 1 | 200,00
| | Sekcia kontroly MP SR + audit | 19 | 19 | 100,00
SUM | | | 103 | 159 | 64,78
MF SR | PO pre ŠF | ÚPOŠF | 15 | 23 | 60,87
| PO pre KF | Národný fond | 10 | 10 | 77,78
SUM | | | 25 | 33 | 75,76
Spolu | | | 268 | 580 | 46,21
* za vecnu stránku SOP PaS zodpovedá Odbor koordinácie projektov a agendy EÚ, v súčasnosti stav 6 zamestnancov |
* * Stav naplánovaný k 31. 12. 2003 je podmienený schválením návrhu Ministerstva práce, soc. vecí a rodiny SR na doplnenia uznesenia vlády SR č. 947/2002. MPSVaR SR požaduje presun pracovných miest v rámci kapitoly 13. Uvedené útvary  MPSVR SR budú po schválení požiadavky pretransformované na samostatné odbory, a to k 1. 6. 2003.
* * * MDPT SR a MŽP SR sú v tabuľke uvedené v kolónke MVRR SR ako sprostredkovateľské orgány pod riadiacim orgánom pre Operačný program základná infraštruktúraMVRR SR.

2.1	Záver

Napĺňanie administratívnych kapacít útvarov zainteresovaných ministerstiev poverených funkciou riadiaceho, platobného či sprostredkovateľského orgánu nie je k dnešnému dňu uspokojivé zvlášť vzhľadom k rozsahu a náročnosti prác momentálne prebiehajúcej etapy programovania a prípravy na čerpanie pomoci zo ŠF. Programové dokumenty tak ako sa nám ich podarí presadiť na EK budú do značnej miery určovať možnosti rozvoja SR v období 2004 – 2006. Ďalším faktorom, ktorý by sa tu mal brať do úvahy je aj skutočnosť, že skúsenosti štátnych zamestnancov získavané v tomto období budú, v prípade úspešnosti ich stabilizácie na úradoch ústrednej štátnej správy, veľkou devízou pre Slovensko v nasledujúcom programovacom období. 

Očakávame tiež, že budúcnosť môže odhaliť momentálne netušené obmedzenia efektívnosti práce RO, PO a SO vyplývajúce z ich postavenia v rámci organizačných štruktúr zainteresovaných ministerstiev. Je preto žiadúce zamerať sa aj na sledovanie tohto faktora a v prípade potreby organizačné štruktúry upravovať.        

3.	stav budovania monitorovacieho systému

Riadiaci orgán pre CSF je v zmysle čl. 34 Nariadenia ES 1260/1999 zodpovedný za zavedenie systému pre zhromažďovanie spoľahlivých finančných a štatistických informácií o vykonávaní pomoci medzi členským štátom a Európskou komisiou. 

Monitorovanie štrukturálnych fondov a kohézneho fondu sa uskutoční prostredníctvom IT monitorovacieho systému pre štrukturálne fondy a kohézny fond. Ide o ucelený informačný systém, ktorý zohľadňuje nasledovné procesy:
1.	proces programovania 
2.	proces monitorovania účinnosti pomoci z fondov 
3.	proces finančného riadenia. 

V rámci procesu programovania bude IT monitorovací systém zabezpečovať požadované výstupy:
-	vypracovanie a schvaľovanie programovacích dokumentov 
-	programové doplnky 
-	alokácia a limity prostriedkov
-	zmeny programových dokumentov a presuny prostriedkov
-	informovanie verejnosti – informačné okienko
-	výber a schválenie projektov.

V rámci procesu monitorovania bude IT monitorovací systém zabezpečovať požadované výstupy: 
-	finančné a fyzické indikátory
-	predbežné a záverečné hodnotenia
-	overenie doplnkovosti
-	prehľad realizácie projektov, finančné tabuľky
-	spravodajstvo 
-	kontrola (fyzická kontrola, finančná kontrola, kontrola vzoriek, prehlásenie o ukončení pomoci)
-	správy o nezrovnalostiach, kniha dlžníkov a vymáhanie prostriedkov.

V rámci procesu finančného riadenia bude IT monitorovací systém zabezpečovať požadované výstupy:
-	žiadosti o platbu
-	certifikácie výdavkov
-	platby 
-	odhad očakávaných výdavkov
-	vrátenie finančných prostriedkov.

IT monitorovací systém pre štrukturálne fondy a kohézny fond bude spĺňať nasledovné požiadavky:
-	kompatibilnosť a vzájomné prepojenie na systém štátnej pokladnice a rozpočtový informačný systém
-	súlad systému s právnymi predpismi ES a SR (a to najmä Nariadenie Rady ES 1260/1999, nariadenia EK 2001/438/ES a zákon č. 52/1998 Z. z. o ochrane osobných údajov v informačných systémoch)
-	adekvátnu infraštruktúru umožňujúcu on-line prepojenie všetkých subjektov zapojených do riadenia a realizácie štrukturálnych fondov a kohézneho fondu 
-	zabezpečenie ochrany a bezpečnosti počítačových systémov na všetkých hierarchických úrovniach.

Projekt vybudovania funkčného IT monitorovacieho systému pre štrukturálne fondy a kohézny fond bude financovaný z PHARE projektov (FM – 2001, FM – 2002) a z časti aj zo štátneho rozpočtu. MVRR SR v spolupráci s MF SR a na základe konzultácií s Delegáciou EK v SR pripravilo zadávacie podmienky na vypísanie tendra pre budúceho dodávateľa uvedeného systému. V súčasnosti prebieha proces kontrahovania. Na základe uznesenia vlády SR č. 99/2003 má byť vytvorený návrh systému do 31. 10. 2003 a projekt musí byť ukončený do 30. 4. 2004. Výstupom bude funkčný IT monitorovací systém pre štrukturálne fondy a kohézny fond. 	
	
Finančné riadenie štrukturálnych fondov je pod gesciou Ministerstva financií SR - Platobného orgánu pre všetky štrukturálne fondy EÚ. MF SR je zodpovedné za vypracovanie koncepcie systému finančného riadenia ŠF, najmä za oblasť finančného plánovania, programového rozpočtovania a systému finančných tokov. Presné vymedzenie úloh platobného orgánu, ako aj subjektov zapojených do systému finančného riadenia sú definované v dokumente: "Koncepcia systému finančného riadenia štrukturálnych fondov", ktorý bol schválený uznesením vlády SR č. 1030 z 18. 9. 2002.

3.1	Záver

Monitorovací a hodnotiaci systém pre štrukturálne fondy a kohézny fond, by mal byť prepojený na existujúcu infraštruktúru, čo znamená, že je nutné zabezpečiť jeho kompatibilitu a napojenie na systém štátnej pokladnice a rozpočtový informačný systém. Tieto systémy sú v gescii MF SR. Dôležitou úlohou pre MVRR SR bude preto zabezpečiť, aby systémy vytvárané v rámci PHARE projektov v gescii MVRR SR boli kompatibilné so systémami, ktoré existujú/vyvíjajú sa v pôsobnosti MF SR. 

Existencia funkčného IT monitorovacieho systému pre štrukturálne fondy a kohézny fond je jedným z kľúčových faktorov ovplyvňujúcich priehľadnosť a účinnosť procesu implementácie a kontroly prijímania pomoci.

4 	Komunikačný akčný plán riadiaceho orgánu pre CSF

So vstupom Slovenska do EÚ sa pre regióny nášho štátu otvoria nové možnosti ďalšieho rozvoja, podporované o. i . aj zo štyroch štrukturálnych fondov. Každá správne nasmerovaná a v správnom čase podaná informácia o postupoch partnerov zapojených do procesu vyjednávania a neskôr aj implementácie Rámca podpory Spoločenstva (CSF) napomôže subjektom, oprávneným a interesujúcim sa o príspevok z európskych fondov na realizáciu svojich rozvojových projektov, v načasovaní prípravných prác a prípravy projektov tak, aby mali v procese predkladania maximálne šance na úspech. 

Zmysel a požiadavky na publicitu a šírenie informácií ohľadom pomoci prúdiacej do členskej krajiny zo štrukturálnych fondov a kohézneho fondu sú definované v dvoch základných dokumentoch Spoločenstva:
-	Nariadenie Komisie ES č. 1260/1999 z 21. júna 1999 (články: 18, 19, 34, 35, 40, 46)
-	Nariadenie Komisie ES č. 1159/2000 z 30. mája 2000 

Cieľom šírenia informácií o ŠF je v zmysle uvedených noriem v globále:
-	prehlbovanie všeobecnej informovanosti o sledovaných cieľoch a možnostiach pomoci poskytovanej z európskych fondov 
-	vytvorenie podmienok pre maximálnu možnú úspešnosť implementácie schválených programových dokumentov
-	prehĺbenie transparentnosti vo vzťahu ku všetkým aktivitám štátu (spolu)financovaným z rôznych európskych fondov (verejný dohľad nad procedúrami, implementáciou a tokom prostriedkov),
pričom za plnenie týchto úloh sú, na príslušnej úrovni, vždy priamo zodpovedné jednotlivé riadiace orgány (RO). 

Hlavné ciele a cieľové skupiny Komunikačného akčného plánu RO pre CSF:
1.	šírenie komplexnej informácie o strategických zámeroch, cieľoch a prioritách operačných programov a Národného rozvojového plánu na obdobie 2004 – 2006 ako celku
2.	informovanie verejnosti o filozofii a mechanizmoch poskytovania pomoci zo ŠF 
3.	vytváranie ucelenej predstavy verejnosti o možnom/reálnom dopade pomoci zo ŠF na národné hospodárstvo Slovenska 
4.	koordinácia informačných aktivít zainteresovaných RO smerom na všetky cieľové skupiny v záujme podávania včasných, úplných, presných a správnych informácií o všetkých aktivitách, z ktorých by mohli profitovať, o postupoch predkladania projektov a kritériách ich vyhodnocovania s cieľom maximalizácie úspešnosti získavania grantov.

Konečnými cieľovými skupinami pre šírenie informácií z RO pre CSF sú:
-	orgány ústrednej štátnej správy
-	orgány regionálnej a lokálnej samosprávy (potenciálni koneční prijímatelia pomoci)
-	stavovské a záujmové združenia, odbory (potenciálni koneční prijímatelia pomoci)
-	mimovládne organizácie (potenciálni koneční prijímatelia pomoci)
-	široká verejnosť (potenciálni koneční prijímatelia pomoci).

Stratégia komunikačného akčného plánu RO pre CSF
V zhode s uvedenými nariadeniami Európskej komisie, právnym poriadkom Slovenskej republiky a v záujme realizácie cieľov Komunikačného akčného plánu (KAP) RO pre CSF bolo v rámci Odboru riadenia pre CSF MVRR SR, v zhode s organizačným poriadkom ministerstva, zriadené Oddelenie činností riadenia a informovania. Jeho postavenie v sieti existujúcich riadiacich orgánov a vo vzťahu k cieľovým skupinám je naznačené v prílohe č. 1.

Ako vyplýva z prílohy č. 1., informácie sa ku konečným cieľovým skupinám budú dostávať hlavne prostredníctvom informačných centier prvého kontaktu, ktorými sú pre RO pre CSF:
-	Oddelenie pre komunikáciu s verejnosťou MVRR SR (prostredník na šírenie informácií cez masmédiá na širokú verejnosť)
-	Odbor manažmentu regionálneho rozvoja MVRR SR (prostredník na šírenie informácií cez regionálne rozvojové agentúry na odbornú verejnosť)
-	Sekretariát Prípravného výboru pre štrukturálne fondy v budúcnosti transformovaného na Výbor pre štrukturálne fondy (prostredník šírenia informácií na stavovské a záujmové združenia, odbory a mimovládne organizácie, zástupcovia ktorých sú členmi výboru)
-	RO pre jednotlivé OP (prostredníci na šírenie informácií cez svoje sprostredkovateľské orgány na potenciálnych konečných prijímateľov)
-	Úrady VÚC a úrady mestských samospráv – odbory regionálneho rozvoja (prostredníci na šírenie informácií na lokálne samosprávne orgány a širokú verejnosť).

Zodpovednosti RO pre OP vo vzťahu k Oddeleniu činností riadenia a informovania (MVRR SR)
Riadiace orgány pre jednotlivé OP budú plniť vlastné komunikačné akčné plány a z vlastnej iniciatívy, alebo na výzvu zástupcu Oddelenia činností riadenia a informovania, budú ich referenti pre publicitu poskytovať uvedenému oddeleniu aktuálne informácie, dokumenty, manuály a pod. určené na uverejnenie na www-stránke: ŠF pre SR a v spravodaji: ŠF pre SR, vydávanými RO pre CSF. 

Radcovia pre publicitu RO jednotlivých OP sa budú pravidelne zúčastňovať pracovných stretnutí na pôde Oddelenia činností riadenia a informovania a predkladať informácie o vlastných aktivitách a spolurozhodovať o návrhoch ďalšieho postupu pri plnení cieľov a harmonogramov jednotlivých KAP - pracovná skupina pre publicitu o ŠF.

Zodpovednosti Oddelenia činností riadenia a informovania (MVRR SR) vo vzťahu k RO pre OP
Oddelenie činností riadenia a informovania ako koordinačný orgán pre publicitu a šírenie informácií o ŠF:
-	koordinuje aktivity RO jednotlivých OP v oblasti publicity a šírenia informácií o ŠF
-	koordinuje a v prípade, že je to vhodné aj organizuje celoštátne propagačné, informačné a vzdelávacie akcie zainteresovaných RO 
-	uverejňuje aktuálne informácie, dokumenty, manuály a pod. v spravodaji a na www-stránke: ŠF pre SR
-	monitoruje funkčnosť komunikačných kanálov definovaných v komunikačných akčných plánoch jednotlivých RO a plnenie stanovených cieľov,
a to v záujme šírenia komplexných, presných, správnych a aktuálnych informácií a vytvárania povedomia verejnosti o synergickom účinku pomoci zo ŠF, realizovanej prostredníctvom projektov v rámci jednotlivých OP, v záujme dosiahnutia strategického cieľa pre SR na obdobie 2004 – 2006 tak, ako je definovaný v NRP.

Zodpovednosti Monitorovacieho výboru pre CSF vo vzťahu k Oddeleniu činností riadenia a informovania (MVRR SR)
Sekretariát Monitorovacieho výboru pre CSF bude pravidelne prizývať zástupcov Oddelenia činností riadenia a informovania ako pozorovateľov na svoje zasadania. Bude predkladať Oddeleniu činností riadenia a informovania zápisnice zo zasadaní a informovať jeho zástupcov o všetkých aktivitách Výboru, o ktorých má byť verejnosť, v zmysle uvedených noriem, informovaná.

Nástrojmi na dosiahnutie cieľov KAP RO pre CSF sú:
-	zorganizovanie celoštátnej úvodnej konferencie, kde sa predstaví a vysvetlí stratégia publicity a šírenia informácií o štrukturálnych fondoch RO pre CSF a RO jednotlivých OP so:
o	zástupcami ústredných orgánov štátnej správy
o	zástupcami parlamentných strán
o	zástupcami VÚC a úradov mestských samospráv – odborov pre regionálny rozvoj
o	zástupcami RRA
o	zástupcami sprostredkovateľských orgánov
o	zástupcami zainteresovaných profesijných, stavovských a záujmových združení (ZMOS ...)
o	zástupcami mimovládnych organizácií 
o	zástupcami Delegácie EK na Slovensku
o	zástupcami masmédií
-	príprava a realizácia série školení pre zástupcov Odborov regionálneho rozvoja VÚC a RRA tak, aby (v rámci projektu IB 2003):
o	 absolventi získali komplexné informácie o strategických zámeroch, cieľoch a prioritách operačných programov a Národného rozvojového plánu na obdobie 2004 – 2006 ako celku, ako aj o filozofii a mechanizmoch poskytovania pomoci zo ŠF 
o	boli schopní podávať potenciálnym konečným prijímateľom pomoci zo ŠF fundované, presné a správne informácie o termínoch, procedúrach, relevantných právnych normách, sieťach informačných centier a sprostredkovateľských orgánov jednotlivých operačných programov v rámci svojich samosprávnych krajov
o	boli schopní správne nasmerovať potenciálnych konečných prijímateľov pomoci zo ŠF na sprostredkovateľský orgán RO takého operačného programu vo svojom kraji, v rámci implementácie priorít ktorého bude najracionálnejšie a s najväčšou pravdepodobnosťou úspechu možné požiadať o pomoc zo ŠF na riešenie konkrétneho problému 
o	boli schopní organizovať a prípadne aj viesť série prednášok a školení o metodike prípravy a predkladania projektov pre ŠF pre potenciálnych konečných prijímateľov vo svojom samosprávnom kraji
- 	organizovanie a vedenie pravidelných štvrťročných pracovných stretnutí zástupcov RO pre CSF / pracovníkov Oddelenia činností riadenia a informovania so zástupcami VÚC za účelom definovania problémov súvisiacich s implementáciou OP a čerpaním prostriedkov zo ŠF a hľadania spôsobov ich riešenia
-	vydanie a distribúcia úvodnej prehľadnej brožúry „Aby európske fondy slúžili Slovensku“ určenej odbornej verejnosti a potenciálnym konečným prijímateľom pomoci o filozofii a mechanizmoch poskytovania pomoci zo ŠF / o štruktúre 
a účele zriadenia jednotlivých fondov a z toho vyplývajúcich možnostiach pre potenciálnych konečných prijímateľov / o schválených programových dokumentoch SR / o postupoch pri žiadaní o grant, ak táto žiadosť má byť úspešná / o informačných centrách na štátnej a lokálnej úrovni / ...
-	periodické vydávanie spravodaja: ŠF pre SR
-	publikovanie ďalších informačných a propagačných tlačovín 
-	pravidelné uverejňovanie aktuálnych informácií o dianí v procese prípravy a implementácie programových dokumentov SR a čerpania prostriedkov zo ŠF v masovokomunikačných médiách, realizované v spolupráci s Oddelením pre komunikáciu s verejnosťou MVRR SR
-	vedenie www-stránky: ŠF pre SR, kde budú:
o	jednotlivé OP a NRP/CSF prezentované ako synergicky pôsobiace časti komlexného systému, fungujúceho v záujme dosiahnutia strategického cieľa NRP
o	linky na www-stránky a kontakty na RO jednotlivých operačných programov
o	sieť komunikačných kanálov a informačných centier regionálnej úrovne vybudovaných zainteresovanými RO 
o	relevantné právne normy, dokumenty, manuály ... vo forme vhodnej aj na tlač
o	vyhlásenia grantových schém a výzvy na predkladanie projektov 
o	informácie o schválených projektoch, správy o implementácii jednotlivých OP
o	inšpiratívne úspešné projekty z domova a ďalších krajín Spoločenstva
-	vytvorenie funkčných komunikačných kanálov na informačné centrá prvého kontaktu, t.j.:
o	Oddelenie pre komunikáciu s verejnosťou MVRR SR
o	Odbor manažmentu regionálneho rozvoja MVRR SR
o	Prípravný výbor pre ŠF v budúcnosti transformovaný na Výbor pre ŠF
o	RO pre jednotlivé OP
o	úrady VÚC a mestských samospráv
a prostredníctvom nich na sprostredkovateľské a iné orgány zapojené do šírenia informácií o ŠF a ďalej na potenciálnych konečných prijímateľov a širokú verejnosť
-	vyhlásenie a organizovanie súťaže o najlepší projekt realizovaný na regionálnej úrovni s príspevkom zo ŠF
-	vyhlásenie a organizovanie súťaže detí základných škôl „Keď ja budem veľký, budem Európan“, v spolupráci s VÚC a MŠ SR ako SO pre SOP Ľudské zdroje. Súťaž bude v piatich kategóriách: 
o	 3 kategórie - deti do 12 r. kresba
o	 2 kategórie - deti 12 – 15 rokov esej na ústrednú tému súťaže.
Z víťazných príspevkov sa vydá brožúrka, ktorá sa bude distribuovať do ŽS SR. 

Harmonogram

Úloha | Termín
Predloženie Komunikačného akčného plánu RO pre CSF na schválenie ministrovi výstavby a regionálneho rozvoja (a následne vláde SR) | 6. 2003
Vybudovanie Oddelenia riadenia a informovania na pôde Odboru riadenia pre CSF | 6. – 7. 2003
Zvolávanie pracovnej skupiny pre publicitu o ŠF (PVŠF – pracovná skupina) | priebežne
Zorganizovanie Celoštátnej úvodnej konferencie o stratégii publicity a šírenia informácií o ŠF | 9. 2003
Výroba www-stránky ŠF pre SR | 6. 2003
Aktualizácia www-stránky ŠF pre SR | priebežne
Vydanie a distribúcia brožúry: Aby európske fondy slúžili Slovensku | 6. 2003
Výroba štvrťročníka Spravodaj: ŠF pre SR | priebežne
Publikovanie ďalších informačných a propagačných tlačovín | priebežne
Pravidelné uverejňovanie aktuálnych informácií o dianí v procese prípravy a implementácie programových dokumentov SR a čerpaní prostriedkov zo ŠF v masovokomunikačných médiách v spolupráci s Oddelením pre komunikáciu s verejnosťou MVRR SR | priebežne

Príprava a realizácia série školení pre zástupcov Odborov regionálneho rozvoja VÚC
a RRA

6. 2003 
– 4. 2004

Organizovanie a vedenie pravidelných štvrťročných pracovných stretnutí zástupcov RO pre CSF / pracovníkov IC pre ŠF so zástupcami VÚC | 7. 2003          a priebežne
Vyhlásenie súťaže o najlepší projekt realizovaný orgánmi regionálnej alebo lokálnej samosprávy s príspevkom zo ŠF v programovacom období 2004 - 2006 | 1. 2004
Vyhodnotenie súťaže o najlepší projekt realizovaný orgánmi regionálnej alebo lokálnej samosprávy s príspevkom zo ŠF v programovacom období 2004 - 2006 | 12. 2007
Vyhlásenie a organizovanie súťaže detí základných škôl „Keď ja budem veľký, budem Európan“ | 9. 2003                 – 4. 2004
Vyhodnotenie súťaže detí základných škôl „Keď ja budem veľký, budem Európan“ | 5. 2004

4.1	Záver

Záujem odbornej a širokej verejnosti, ako aj potenciálnych konečných prijímateľov pomoci zo štrukturálnych fondov a kohézneho fondu o informácie týkajúce sa aktivít orgánov ústrednej štátnej správy v tejto oblasti neustále narastá. 

Najzákladnejším problémom v  komunikačných praktikách zainteresovaných autorít doposiaľ bola absencia koordinácie procesu šírenia informácií a vyčistenie a sprehľadnenie siete komunikačných kanálov a tokov informácií. RO pre CSF predkladá svoj komunikačný akčný plán ako:
-	riešenie definovaných problémov 
-	program, realizácia ktorého zabezpečí naplnenie cieľov Oddelenia činností riadenia a informovania pri RO pre CSF tak, ako sú definované vyššie (viď odstavec „Hlavné ciele a cieľové skupiny Komunikačného akčného plánu RO pre CSF“) 
-	strategické východisko na plnenie požiadaviek na publicitu a šírenie informácií, definovaných v relevantných právnych normách Spoločenstva, v rámci všetkých RO zapojených do procesu využívania pomoci zo ŠF.